На основу члана 4. став 3. Уговора о сарадњи на реализацији помоћи за побољшање услова становања интерно расељених лица док су у расељеништву доделом помоћи намењене за набавку грађевинског материјала и опреме за завршетак или адаптацију стамбеног објекта, закљученог између Комесаријата за избеглице и миграције (у даљем тексту: Комесаријат) и Општине Владичин Хан (у даљем тексту Општина), заведеног код Комесаријата по бројем 9-9/133 од 19. априла 2022. године, а код Општине Владичин Хан под бројем 401-60/2022-II/3 од 13. априла 2022. године и члана 12. правилника о раду Комисије, Комисија за избор корисника за доделу помоћи намењене побољшању услова становања интерно расељених лица док су у расељеништву, за набавку грађевинског материјала и опреме за завршетак или адаптацију стамбеног објекта (у даљем тексту: Комисија), дана 23.05.2022. године, расписује

# ЈАВНИ ПОЗИВ

**за избор корисника помоћи за побољшање услова становања интерно расељених лица док су у расељеништву доделом помоћи намењене за набавку грађевинског материјала и опреме за завршетак или адаптацију стамбеног објекта**

# I. ПРЕДМЕТ ЈАВНОГ ПОЗИВА

Предмет Јавног позива је додела 2 пакета грађевинског материјала и опреме за побољшање услова становања породица интерно расељених лица док су у расељеништву а који имају пребивалиште/боравиште на територији Општине Владичин Хан укључујући и чланове њиховог породичног домаћинства а неопходна им је помоћ за стварање и побољшање услова становања кроз набавку грађевинског материијала и опреме.

Помоћ је наменска и додељује се за завршетак започете градње или адаптацију неусловних стамбених објеката, у циљу побољшања услова становања породичног домаћинства корисника који имају пребивалиште/боравиште на територији Општине Владичин Хан и то за: изградњу/реконструкцију носеће конструкције (зидови, кровна конструкција), хидроизолацију преградних зидова, изградњу/доградњу санитарног чвора, уградњу/ замену зидних и подних облога, столарије, малтерисање и увођење/замену електро и водоводних инсталација, фасаде и друге радове неопходне за довршетак градње или адаптацију којом би се непокретност довела у стање у којем обезбеђује основне животне услове за употребу и становање (у даљем тексту: Помоћ).

Помоћ је бесповратна и одобрава се за куповину грађевинског материјала и опреме неопходног за завршетак или адаптацију стамбеног објекта, при чему максимална вредност једног пакета грађевинског материјала износи до РСД 700.000 (словима: седамстотинахиљададинара), а минимална вредност једног пакета грађевинског материјала износи РСД 184.000 (словима: стоосамдесетчетирихиљадединара), по породичном домаћинству корисника.

# II. КОРИСНИЦИ

Корисници помоћи су породице интерно расељених лица док су у расељеништву а које имају пребивалиште/боравиште на територији Општине Владичин Хан укључујући и чланове њиховог породичног домаћинства а помоћ им је неопходна за стварање и побољшање услова становања кроз набавку грађевинског материијала и опреме, за започету изградњу непокретности или адаптацију неусловних стамбених објеката а која испуњавају прописане услове и мерила за избор корисника (у даљем тексту: Подносилац приjаве).

Чланом породичног домаћинства сматрају се: брачни и ванбрачни друг, дете рођено у браку и ван брака, усвојено или пасторак, родитељи брачних другова и лица која су брачни другови по закону дужни да издржавају.

**III. УСЛОВИ ЗА ИЗБОР КОРИСНИКА**

Помоћ може бити додељена под следећим условима:

1. да је Подносилац пријаве евидентиран као интерно расељено лице или поседује легитимацију интерно расељеног лица;

2. да Подносилац пријаве и чланови породичног домаћинства наведени у пријави имају боравиште/пребивалиште на територији Општине Владичин Хан, у моменту објављивања јавног позива (опционо);

3. да је непокретност са којом Подносилац пријаве конкурише за доделу Помоћи у својини Подносиоца пријаве 1/1 или у сусвојини/заједничкој својини Подносиоца пријаве и неког од чланова породичног домаћинства који је наведен у пријави;

4. да је непокретност из става 1. тачке 3. овог члана уписана у катастру непокретности и то као:

- непокретност која је преузета из земљишних књига или

- непокретност изграђена пре доношења прописа о изградњи или

- непокретност изграђена на основу грађевинске дозволе, односно одобрења за градњу за коју је издата употребна дозвола или

- непокретност уписана по Закону о озакоњењу објеката;

5. да је непокретност из става 1. тачке 3. овог члана уписана у катастру непокретности без терета, не рачунајући при том:

- забележбу обавезе плаћања накнаде за пренамену замљишта,

- забележбу оптерећења непокретности заложним правом на основу уговора о кредиту у вези са предметном непокретношћу,

- друге забележбе личних стања имаоца и правних чињеница које за исход немају престанак или пренос стварних права на предметној непокретности, као и

- забележбу да је непокретност изграђена без одобрења за градњу, односно као непокретност изграђена са одобрењем за градњу за коју није издата употребна дозвола, под условом да се иста налази у поступку легализације, односно озакоњења који још није завршен, а на земљишту на коме се налази предметна непокретност је дозвољена индивидуална стамбена градња;

6. да непокретност из става 1. тачке 3. овог члана не испуњава основне услове за становање и да ће се уградњом додељеног грађевинског материјала и опреме непокретност оспособити за употребу и становање;

7. да Подносилац пријаве и чланови породичног домаћинства нису заменили, обновили или отуђили непокретност на Косову и Метохији, а којом би могли безбедно да реше своје стамбене потребе;

8. да Подносилац пријаве и чланови породичног домаћинства не поседују непокретност у Републици Србији ван АП Косова и Метохије или у другој држави, а којом могу да реше своје стамбене потребе, осим непокретности из става 1. тачке 3. овог члана;

9. да Подносилац пријаве и чланови породичног домаћинства немају приходе којима би могли да реше своје стамбене потребе;

10. да Подносилац пријаве и чланови породичног домаћинства нису корисници другог програма за побољшање услова становања или повратка, којим би могли да реше или су решили своје стамбене потребе што се процењује у складу са чланом 2. став 3. осим уколико су били корисници помоћи за куповину грађевинског материјала у висини до 184.000,00 РСД;

11. да су Подносилац пријаве и чланови породичног домаћинства смештени у колективном центру/неадекватном приватном смештају;

12. да Подносилац пријаве и чланови породичног домаћинства не могу да користе непокретност коју поседују на АП Косову и Метохији;

13. да се непокретност из става 1. тачке 3. овог члана налази на територији Општине Владичин Хан.

Непокретност из става 1. тачке 3. овог члана која је уписана у катастру непокретности као непокретност изграђена без одобрења за градњу, односно као непокретност изграђена са одобрењем за градњу за коју није издата употребна дозвола, може бити предмет овог поступка, под условом да је иста у поступку легализације, односно озакоњења и да је на земљишту на коме се налази дозвољена индивидуална стамбена градња.

Поступак легализације, односно озакоњења непокретности из става 2. овог члана мора бити завршен најкасније до доношења Одлуке о решавању стамбених потреба интерно расељених лица са листом корисника рангираних према реду првенства на основу испуњености услова и броја освојених бодова (у даљем тексту: Одлука).

Предмет овог поступка може бити и непокретност у изградњи, на основу издате грађевинске дозволе, за коју, с обзиром да није завршена, није издата употребна дозвола, у ком случају услов предвиђен ставом 1. тачком 4. овог члана није релевантан.

**IV. МЕРИЛА ЗА ИЗБОР КОРИСНИК**

Ред првенства за доделу Помоћи утврђује се на основу броја бодова које Подносилац пријаве на Јавни позив за доделу помоћи за побољшање услова становања интерно расељених лица док су у расељеништву доделом грађевинског материјала и опреме за завршетак или адаптацију стамбеног објекта (у даљем тексту: Јавни позив) оствари, а према следећим мерилима:

1) Број чланова породичног домаћинства: по члану породичног домаћинства – 10 бодова. Максималан број бодова који се може добити на основу овог мерила износи – 50 бодова.

2) Породично домаћинство чији је члан настрадао или нестао у сукобима на просторима

бивше Социјалистичке Федеративне Републике Југославије: по настрадалом или несталом члану – 20 бодова.

3) Број малолетне деце у породичном домаћинству:

(3.1) породично домаћинство до двоје малолетне деце – 10 бодова;

(3.2) породично домаћинство са троје или више малолетне деце – 20 бодова;

4) Број малолетне деце или деце на редовном школовању у једнородитељском породичном домаћинству:

(4.1) домаћинство са једним дететом – 10 бодова; (4.2)домаћинство са двоје деце – 20 бодова;

(4.3) домаћинство са троје или више деце – 30 бодова.

5) Породично домаћинство са дететом са инвалидитетом или сметњама у развоју: по породичном домаћинству – 20 бодова.

6) Стамбена ситуација Подносиоца пријаве и чланова његовог породичног домаћинства: (6.1) породично домаћинство смештено у колективном центру – 10 бодова;

(6.2) породично домаћинство које станује у изнајмљеном простору без основних

хигијенско-санитарних услова – 20 бодова;

7) Материјални положај породичног домаћинства:

(7.1) породично домаћинство са приходима већим или у висини од 50% последње просечне месечне зараде без пореза и доприноса у привреди Републике Србије по члану – 10 бодова (по породичном домаћинству);

(7.2) породично домаћинство са приходима испод 50% просечне месечне зараде без пореза и доприноса у привреди Републике Србије по члану – 20 бодова (по породичном домаћинству).

Приликом бодовања пријава по тачки 7) овог члана приходи се обрачунавају по члану породичног домаћинства, а бодови додељују породичном домаћинству. Максимални број бодова који може бити додељен породичном домаћинству по овом основу је 20.

8) Смањење или губитак радне способности или телесно оштећење:

(8.1) по основу смањења или губитка радне способности Подносиоца пријаве или чланова његовог породичног домаћинства:

- ако постоји делимична радна способност – 10 бодова;

-ако постоји потпуни губитак радне способности – 20 бодова.

(8.2) по основу телесног оштећења Подносиоца пријаве или чланова његовог породичног домаћинства:

- за телесно оштећење 100% – 20 бодова;

- за телесно оштећење 90% – 15 бодова;

- за телесно оштећење 80% – 10 бодова.

Ако код истог лица постоји смањење или губитак радне способности и телесно оштећење, Комисија приликом бодовања узима у обзир оно мерило на основу кога то лице добија више бодова и бодује се по члану породичног домаћинства.

9) Болести од већег социјално–медицинског значаја (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси, ХИВ инфекције и сл.), у складу са прописима о здравственој заштити: Подносилац пријаве или чланови његовог породичног домаћинства – 20 бодова (по члану домаћинства).

Ово мерило се примењује ако Подносилац пријаве или чланови његовог породичног домаћинства нису бодовани по основу тачке 8) подтач. (8.1) и (8.2) овог члана.

Уколико се Подносилац пријаве и чланови његовог породичног домаћинства наведени у пријави бодују по основу болести, бодови се додељују за Подносиоца пријаве и сваког члана породичног домаћинства који има болести од већег социо-медицинског значаја.

10) Бруто површина непокретности по члану породичног домаћинства: (10.1) до 15 м2 – 50 бодова и

(10.2) до 24 м2– 30 бодова.

Приликом примене овог мерила Комисија податке о бруто површини непокретности узима из извештаја о техничкој процени објеката из дела у коме је наведена површина условна за становање који Комисији доставља стручна служби општине.

**V.**

Уколико два или више Подносиоца пријаве имају исти број бодова, предност има Подносилац пријаве који:

* 1. има већи број малолетне деце;
  2. има већи број чланова породичног домаћинства;
  3. има трудну жену у породичном домаћинству;
  4. дуже борави на подручју општине и
  5. има мање приходе по члану породичног домаћинства.

**VI. ПРИЈАВА НА ЈАВНИ ПОЗИВ**

Подносилац пријаве на Јвани позив за себе и чланове породичног домаћинства доставља следећу документацију:

1. Уредно попуњен и потписан образац пријаве; (образац пријаве се може преузети у канцеларији повереника за избеглице и миграције Општине Владичин Хан);
2. Фотокопију легитимације интерно расељеног лица (Напомена: обавезно за Подносиоца пријаве, а за остале чланове породичног домаћинства уколико су евидентирани као интерно расељено лице);
3. Фотокопију личне карте (обе стране), односно очитану личну карту ако је у питању биометријска лична карта са чипом, за све чланове породичног домаћинства са 16 и више година;
4. Изјаву оверену код надлежног органа да Подносилац пријаве и чланови његовог породичног домаћинства не поседују непокретност у Републици Србији ван АП Косова и Метохије или у другој држави, а којом могу да реше своје стамбене потребе, осим предметне непокретности; да не могу да користе непокретност коју поседују на АП Косову и Метохији; да нису заменили, обновили или отуђили непокретност на територији АП Косова и Метохије, а којом су могли да реше своје стамбене потребе; да нису корисници другог програма за побољшање услова становања или повратка којим би могли или су решили своје стамбене потребе;
5. Доказ о стамбеној ситуацији Подносиоца пријаве и чланова његовог породичног домаћинства:

* за домаћинство које станује у изнајмљеном простору без основних хигијенско- санитарних услова - изјава оверена код надлежног органа
* за домаћинство смештено у колективном центру - потврда повереника;

1. Доказ о приходима:

* Потврда о незапослености из Националне службе за запошљавање за незапослене чланове породичног домаћинства регистроване у Националној служби за запошљавање, и то у месецу који претходи месецу подношења пријаве на Јавни позив; у случају да се ради о незапосленом члану породичног домаћинства који није регистрован код Националне службе за запошљавање, потребно је доставити изјаву оверену код надлежног органа да је незапослен и да нема примања,
* Уверење о исплаћеној накнади из Националне службе за запошљавање
* Потврда послодавца о висини примања у месецу који претходи месецу подношења пријаве на Јавни позив – за запослене чланове породичног домаћинства
* Чек од пензије за месец који претходи месецу подношења пријаве на јавни позив; у случају да Подносилац пријаве или члан његовог породичног домаћинства не остварује приходе по основу пензије, потребно је доставити изјаву оверену код надлежног органа да лице не остварује приходе на име пензије у Републици Србији и/или другој држави

1. За чланове породичног домаћинства узраста 15 до 26 година - доказ о школовању, а уколико ови чланови породичног домаћинства нису на школовању доказе наведене у тачки 6 овог става (доказ о приходима);
2. Доказ за породично домаћинство са дететом са инвалидитетом или сметњама у развоју-решење Комисије за категоризацију деце или мишљење интер-ресорне комисије за децу са телесним инвалидитетом или сметњама у развоју;
3. Доказ о смањењу или губитку радне способности или телесном оштећењу–решење надлежне комисије о смањењу или губитку радне способности или телесном оштећењу за члана породице са инвалидитетом;
4. Доказ о постојању болести од већег социо-медицинског значаја, не старији од годину дана (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси, ХИВ инфекције и сл.);
5. За једнородитељску породицу прилаже се:

* потврда о смрти брачног друга
* решење надлежног суда о проглашењу несталог лица за умрло
* извод из матичне књиге рођених за децу без утврђеног очинства
* пресуда о разводу брака или доказ о поверавању малолетног детета или деце (уколико у пресуди о разводу брака није одлучено о поверавању детета, или уколико се ради о ванбрачним партнерима чија је заједница престала да траје), а уз оба доказа потребно је приложити изјаву Подносиоца пријаве оверену код надлежног органа да се Подносилац пријаве непосредно брине о детету и да самостално обезбеђује средства за издржавање, да други родитељ не учествује или недовољно учествује у тим трошковима, а да, у међувремену, Подносилац пријаве није засновао брачну или ванбрачну заједницу;

1. Потврду надлежног органа/организације за члана породичног домаћинства који је настрадао или нестао у сукобима на просторима бивше Социјалистичке Федеративне Републике Југославије;
2. Лист непокретности не старији од месец дана за предметну непокретност;
3. Дозволу за градњу или уколико је непокретност уписана као непокретност изграђена без одобрења за градњу, односно као непокретност за коју није издата употребна дозвола потребно је доставити потврду надлежног органа о поднетом захтеву за легализацију, односно за озакоњење и уверење надлежног органа да се земљиште на коме је изграђен објекат налази у подручју предвиђеном за индивидуалну стамбену градњу (важећа информација о локацији);
4. Доказ о легализацији, односно озакоњењу непокретности из члана 3. става 2. овог правилника, најкасније до доношења Одлуке, а по позиву Комисије за доставу наведеног доказа.

Докази из става 1. овог члана подносе се у фотокопији, с тим да Комисија може од Подносиоца пријаве тражити оригинална документа на увид.

Поред доказа наведених у ставу 1. овог члана, Комисија може од Подносиоца пријаве тражити и друге неопходне доказе ради утврђивања чињеница и околности потребних за доношење правилне и законите одлуке.

Наводи из изјава предвиђених ставом 1. овог члана, могу бити предмет провере од стране Комисије.

Комисија, у складу са чланом 103. став 1. Закона о општем управном поступку („Службени гласник РС”, број 18/16) (у даљем тексту: ЗУП), по службеној дужности врши увид, прибавља и обрађује податке који су неопходни за одлучивање, и то: врши увид у

евиденцију Комесаријата за избеглице и миграције о томе да ли су Подносилац пријаве и чланови његовог породичног домаћинства евидентирани као интерно расељена лица; прибавља извод из матичне књиге рођених за децу млађу од 16 година; врши проверу имовног стања Подносиоца пријаве и чланове његовог породичног домаћинства, укључујући и малолетне чланове породичног домаћинства у електронској бази Републичког геодетског завода; прибавља уверење Одељења за локалну пореску администрацију о томе да ли су Подносилац пријаве и чланови његовог породичног домаћинства, укључујући и малолетне чланове породичног домаћинства, обвезници пореза на имовину физичких лица; прибавља уверење МУП-а о кретању боравишта/пребивалишта за Подносиоца пријаве и све чланове породичног домаћинства, укључујући и малолетне чланове породичног домаћинства.

Доказе из става 1. овог члана, може прибавити и сама странка, уколико, у складу са чланом 103. став 3. ЗУП-а, по позиву Комисије, достави изричиту изјаву да ће у циљу ефикаснијег и економичнијег разматрања поднете пријаве на Јавни позив, наведене доказе прибавити сама.

Поред доказа наведених у ставу 1. овог члана, Комисија може по службеној дужности прибављати и друге доказе потребне за поступање по пријави на Јавни позив, ради потпуног утврђивања чињеничног стања и доношења правилне и законите одлуке.

# VII. ПОСТУПАК ИЗБОРА КОРИСНИКА

Поступак за доделу Помоћи у првом степену води и све одлуке доноси Комисија. Комисија има пет (5) чланова, међу којима су и председник и заменик председника

Комисије.

Председник Комисије сазива седницу Комисије, председава и руководи радом

Комисије, а у његовом одсуству или спречености ове послове обавља његов заменик.

На седници Комисије води се записник који потписују сви присутни чланови Комисије и доставља се свим члановима Комисије.

Комисија одлучује на основу савесне и брижљиве оцене сваког доказа посебно и свих доказа заједно, као и на основу резултата целокупног поступка.

За доделу Помоћи, Комисија расписује Јавни позив којим позива лица из става 2 овог јавног позива да, у одређеном року од дана објављивања Јавног позива, а који не може бити краћи од 15 дана, поднесу пријаву за доделу помоћи за побољшање услова становања интерно расељених лица, кроз набавку грађевинског материјала и опреме (у даљем тексту: Пријава).

Јавни позив се објављује на огласној табли општине и на интернет презентацијама Општине Владичин Хан и Комесаријата за избеглице и миграције [www.kirs.gov.rs.](http://www.kirs.gov.rs/)

Пријаву поднету након истека рока за подношење пријава на Јавни позив, Комисија не разматра, већ исту решењем одбацује, као неблаговремену.

Ако пријава садржи неки формални недостатак који спречава поступање по истој или ако је неразумљива или непотпуна, Подносилац пријаве се писаним путем позива да у року који одреди Комисија отклони уочене недостатке, уз упозорење на последице пропуштања.

Пријаву у погледу које Подносилац пријаве не отклони недостатке и то у року одређеном за поступање, Комисија не разматра, већ исту решењем одбацује, као неуредну. Против решења Комисије из овог става, заинтересовано лице може уложити жалбу Општинском већу, преко Комисије, у року од 15 (дана) од дана достављања наведеног решења.

Пријаву у погледу које Подносилац пријаве отклони уочене недостатке, у року, Комисија разматра, као да је од почетка била уредна.

Пријаву која је благовремена и која не садржи формални недостатак или у погледу које је поступљено у складу са делом VII oвог Јавног позива, Комисија разматра и утврђује испуњеност услова из дела III овог Јавног позива.

Пријаву у погледу које нису испуњени услови из дела III oвог Јавног позива, Комисија не бодује, већ исту решењем одбија, као неосновану.

Уколико се на основу документације из дела IV овог Јавног позива утврди да је непокретност са којом Подносилац пријаве конкурише за Помоћ, изграђена без одобрења за градњу, а да за исту није поднет захтев за легализацију или да је поднет захтев за легализацију, али да се налази на земљишту које, у складу са информацијом о локацији, није предвиђено за индивидуалну стамбену градњу, или ако се утврди да није покренут поступак озакоњења, Комисија решењем одбија пријаву.

Уколико Подносилац пријаве, по позиву Комисије, у року који одреди Комисија, не достави доказ предвиђен делом IV овог Јавног позива, да је поступак легализације, односно озакоњења непокретности окончан, Комисија ће решењем одбити пријаву.

Комисија може решењем одбити пријаву у сваком моменту у току поступка, уколико на основу документације коју је Подносилац пријаве доставио, па и на основу непотпуне документације, утврди да је захтев за доделу Помоћи неоснован и да Подносилац пријаве и чланови његовог породичног домаћинства не испуњавају услове за решавање стамбене потребе, предвиђене чл. 2. и 3. правилника.

Процену условности предметне непокретности за живот и становање, опис и стручно мишљење даје стручна служба општине. Уколико се на основу стручног мишљења стручне службе Општине утврди да је бруто површина непокретности условна за становање по члану породичног домаћинства већа од 24 м2, Комисија ће решењем одбити пријаву као неосновану.

Против решења Комисије о одбијању пријаве из овог става, заинтересовано лице може уложити жалбу Општинском већу, у року од 15 (петнаест) дана од дана достављања наведеног решења.

У погледу пријава код којих су испуњени услови из дела III. и VI. овог Jaвног позива, Комисија врши бодовање, у складу са мерилима из дела IV овог Јавног позива .

Уколико до доношења Одлуке премине Подносилац пријаве или члан, односно чланови породичног домаћинства, исти неће бити разматрани, нити бодовани. У случају да премине Подносилац пријаве, Комисија разматра остале чланове без обзира да ли су евидентирани као интерно расељена лица. Уколико до доношења Одлуке Подносилац пријаве пријави новорођеног члана, односно чланове домаћинства, Комисија исте разматра и бодује.

Приликом доношења Одлуке, Комисија узима у обзир онај број чланова домаћинства који је Подносилац пријаве навео у пријави на Јавни позив, осим када су у питању преминули или новорођени чланови.

Уколико Подносилац пријаве до доношења Одлуке, достави доказе о томе да он или неко од чланова његовог породичног домаћинства болује од болести од већег

социомедицинског значаја, односно уколико неко од њих, након подношења пријаве на Јавни позив оболи од болести од већег социо-медицинског значаја, Комисија наведено узима у обзир приликом разматрања и бодовања пријава.

На основу броја бодова које Подносилац пријаве оствари према мерилима из дела IVовог Jaвног позива, Комисија утврђује Предлог листе корисника за доделу Помоћи (у даљем тексту: Предлог листе).

У погледу пријава које испуњавају услове, Комисија врши додатне провера података о лицима наведеним у пријави, и то у евиденцији трајних решења Комесаријата за избеглице и миграције.

Предлог листе Комисија објављује на огласној табли општине.

Ради утврђивања количине и врсте грађевинског материјала и опреме за поправку или адаптацију предметне непокретности, стручна служба општине врши техничку процену објеката Подносилаца пријава који су рангирани и Комисији доставља појединачне извештаје са спецификацијом грађевинског материјала и опреме.

На Предлог листе Подносилац пријаве може уложити приговор Комисији, у року од 15 (петнаест) дана од дана објављивања Предлога листе.

Комисија је обавезна да на пристигле приговоре одговори у року од 15 (петнаест) дана од дана истека рока за подношење приговора.

Након провере навода из приговора и утврђивања чињеничног стања, односно након истека рока за одговор на приговоре, Комисија утврђује Коначну листу корисника за доделу Помоћи (у даљем тексту: Коначна листа).

Коначну листу Комисија објављује одмах по утврђивању на огласној табли општине.

На основу Коначне листе Комисија доноси Одлуку, која се доставља лицима која су обухваћена Одлуком.

На основу Одлуке, Општина и корисник Помоћи закључују уговор о додели грађевинског материјала и опреме.

**VIII Подношење пријава на Јавни позив**

Заинтересована лица подносе пријаве на јавни позив са потребним доказима Комисији.

Документација се може доставити лично у затвореној коверти и предати у Услужном центру Општинске управе Владичин Хан или послати путем препоручене поште на адресу:

Општинска управа Владичин Хан

ул. Светосавска број 1

17510 Владичин Хан

са напоменом: **„За јавни позив – грађевински материјал ИРЛ – НЕ ОТВАРАТИ“**

Рок за подношење пријаве са потребном документацијом је 25.06.2022. године.

Додатне информације у вези јавног позива могу се добити путем телефона 017/390-513.